Robert Emmet Tracy

Robert Emmet Tracy (født 14. september 1909 i New Orleans i Louisiana i USA, død 4. april 1980) var en amerikansk katolsk biskop av Baton Rouge i Louisiana fra 1961 til 1974. Før dette var han hjelpebiskop i bispedømmet Lafayette i Louisiana fra 1959 til 1961.

Liv og virke

Bakgrunn
Robert Tracy var sønn av Robert Emmet og Margaret Agnes (født Cahill) Tracy. Han studerte ved Saint Joseph Seminary College og Notre Dame Seminary.

Prest
Tracy ble presteviet av erkebiskop John William Shaw for erkebispedømmet New Orleans den 12. juni 1932, da 22 år gammel. Han var kapellan i St. Leo Parish i New Orleans (1932–1946) og ledet erkebispedømmets Confraternity of Christian Doctrine (1937–1946). Han var kapellan til Newman-sentre ved Tulane University i New Orleans (1941–1946) og Louisiana State University i Baton Rouge (1946–1959).

Hjelpebiskop i Lafayette (Louisiana) 
Den 13. mars 1959 ble Tracy utnevnt av pave Johannes XXIII til hjelpebiskop i Lafayette og titulærbiskop av Sergentza. Han ble bispeviet den 19. mai 1959 av erkebiskop Egidio Vagnozzi; medkonsekratorer var Maurice Schexnayder, biskop av Lafayette, og Louis Caillouet, hjelpebiskop i New Orlrans.

Biskop av Baton Rouge 
Tracy ble utnevnt til den første biskop av det nye bispedømme Baton Rouge den 10. august 1961, og ble innført i embedet 10. november 1961.

Fra 1962 til 1965 deltok han på Andre vatikankonsil i Roma. Der målbar han i 1963 sine amerikanske bispekollegers overbevisninger vedrørende om rasenes likeverd. I 1966 utgav han en erindringsbok om konsilet: American Bishop at the Vatican Council. Han etablerte konsultative prosesser i sitt bispedømmes administrasjon og fremmet lekfolkets deltakelse i kirkens ledelse. Tracy fikk også bygget et Catholic Life Center og renoverte St. Joseph katedral i Baton Rouge. I 1967 ble Tracy den første amerikanske biskop som offentliggjorde sitt bispedømmes regnskaper. I 1972 gav han reguleringer for fraskilte gjengifte katolikkers sakramentsmottakelse.

Pave Paul VI innvilget Tracys fratreden som biskop av Baton Rouge den 21. mars 1974, etter tolv år i embedet. Han var da 64 år gammel. Hans etterfølger var biskop Joseph Vincent Sullivan.

Biskop Robert Tracy døde 4. april 1980, i en alder av 70 år.

Episkopalgenealogi 
Hans episkopalgenealogi er:

 Kardinal Scipione Rebiba  (1504-1577) 
 Kardinal Giulio Antonio Santorio  (1532-1602) *bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale  (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Erkebiskop Enrico Enríquez (1701-1756) *1743
 Erkebiskop Manuel Quintano Bonifaz (1698-1774) *1749
 Kardinal Buenaventura Córdoba Espinosa de la Cerda (1724-1777) *1761
 Kardinal Giuseppe Maria Doria Pamphilj (1751-1816) *1785
 Pave Pius VIII (1761-1830) *1816
 Pave Pius IX (1792-1878) *1829
 Kardinal Alessandro Franchi (1819-1878) *1873
 Kardinal Giovanni Simeoni (1816-1892) *1875
 Kardinal Antonio Agliardi (1832-1915) *1896
 Kardinal Basilio Pompilj (1858-1931) *1911 
 Kardinal Adeodato Giovanni Piazza (1884-1957) *1930 
 Kardinal Egidio Vagnozzi  (1906-1980) *1949
 Biskop Robert Emmet Tracy (1906-1980) *1959

Referanser

Katolske biskoper fra USA
Linjen Rebiba
Personer fra New Orleans
Deltakere på Andre Vatikankonsil